度石门山
石门千仞断，迸水落遥空。
道束悬崖半，桥欹绝涧中。
仰攀人屡息，直下骑才通。
泥拥奔蛇径，云埋伏兽丛。
星躔牛斗北，地脉象牙东。
开塞随行变，高深触望同。
江声连骤雨，日气抱残虹。
未改朱明律，先含白露风。
坚贞深不惮，险涩谅难穷。
有异登临赏，徒为造化功。
赠崔融二十韵
十年俱薄宦，万里各他方。
云天断书札，风土异炎凉。
太息幽兰紫，劳歌奇树黄。
日疑怀叔度，夜似忆真长。
北使从江表，东归在洛阳。
相逢慰畴昔，相对叙存亡。
草深穷巷毁，竹尽故园荒。
雅节君弥固，衰颜余自伤。
人事盈虚改，交游宠辱妨。
雀罗争去翟，鹤氅竞寻王。
思极欢娱至，朋情讵可忘。
琴樽横宴席，岩谷卧词场。
连骑追佳赏，城中及路旁。
三川宿雨霁，四月晚花芳。
复此开悬榻，宁唯入後堂。
兴酣鸲鹆舞，言洽凤凰翔。
高选俄迁职，严程已饬装。
抚躬衔道义，携手恋辉光。
玉振先推美，金铭旧所防。
勿嗟离别易，行役共时康。
赠苏味道
北地寒应苦，南庭戍未归。
边声乱羌笛，朔气卷戎衣。
雨雪关山暗，风霜草木稀。
胡兵战欲尽，汉卒尚重围。
云净妖星落，秋深塞马肥。
据鞍雄剑动，插笔羽书飞。
舆驾还京邑，朋游满帝畿。
方期来献凯，歌舞共春辉。
和李大夫嗣真奉使存抚河东
六位乾坤动，三微历数迁。
讴歌移火德，图谶在金天。
子月开阶统，房星受命年。
