《桃花源记》陶渊明。晋太元中，武陵人，捕鱼为业，缘溪行，忘路之远近。忽逢桃花林，夹岸数百步，中无杂树，芳草鲜美，落英缤纷；渔人甚异之。复前行，欲穷其林。林尽水源，便得一山。山有小口，彷佛若有光，便舍船，从口入。初极狭，通人；复行数十步，豁然开朗。土地平旷，屋舍俨然。有良田、美池、桑、竹之属，阡陌交通，鸡犬相闻。其中往来种作，男女衣着，悉如外人；黄发垂髫，并然自乐。见渔人，乃大惊，问所从来；具答之。便要还家，设酒、杀鸡、作食。村中闻有此人，咸来问讯。自云：先世避秦时乱，率妻子邑人来此绝境，不复出焉；遂与外人间隔。问今是何世？乃不知有汉，无论魏、晋！此人一一为具言所闻，皆叹惋。馀人各复延至其家，皆出酒食，停数日，辞去。此中人语云：“不足为外人道。”既出，得其船，便扶向路，处处志之。及郡下，诣太守，说如此。太守即遣人d随其往，寻向所志，遂迷不复得路。南阳刘子骥，高尚士也，闻之，欣然规往，未果，寻病终。後遂无问津者。